Ste srdcom aj dušou hudobník?
Určite aj celým telom.
Čo to znamená?
Stále myslím hudobne. Aj v láske. Vždy mi hrá nejaká hudba v hlave, rozmýšľam o nových melódiách. Na život sa dívam cez hudbu. Môj otec bol spevák, chodil som s ním na koncerty, brat je bubeník, bratranec muzikant, sme z hudobníckej rodiny. A ja som to stále nasával a stal som sa dušou, telom, hlavou aj srdcom muzikantom.
Čo okrem hudby tvorí dôležitú súčasť vášho života?
Myslím si, že najdôležitejšie je zdravie a láska. Ľudia potrebujú mať pocit, že ich má niekto rád, že niekomu môžu niečo dať, venovať. Dnešný život je rýchly, sme vystavení negatívnym vplyvom, ľuďom chýba láska a jej nedostatok súvisí aj so zdravím.
Ste skôr idealista alebo realista?
Realista. Ale mám krásne ideály.
Úplne vo všetkom?
Často vychádzam z vlastnej skúseností. A mám pocit, že aj naša kapela bola postavená na tom, že som mal víziu, predstavu o tom, čo chcem robiť, prečo to chcem robiť a mám pocit, že aj preto sa to podarilo. Ľudia v kapele tomu uverili a veria tomu stále tak ako ja.
Ako sa zmenil váš život po narodení dieťaťa?
Zmenilo sa všetko od základov. Už len tým, že som bol zvyknutý hrávať po nociach a dlho spať. Dnes to už nejde. Prišla obrovská zodpovednosť za malé bábätko, ktoré mám na rukách a teším sa z neho. Dáva mi každý deň inšpiráciu, nádej a silu. Na jednej strane oželiem nejaké veci, na druhej strane som vďačný, že tu je a že sa mu môžem venovať. Bábätko ma stále niečo učí a ja učím jeho, je to fantastický pocit...
Aj ste už pobadali na dcérke hudobný talent?
Jasné. Má hudobný talent, ešte nevie chodiť, ale tancuje, keď hrá hudba. Miluje Bruna Marsa, keď ho nepočuje, tak má nervy a pomaličky už začína rapovať. Slová ešte nevie, ale už má myšlienku (smiech).
Váš najväčší úspech tohto roka?
Tých úspechov bolo viac, nedá sa to vtesnať do jedného. Úspech je, že sa nám darí s našou hudbou v zahraničí, že sme hrali na zahraničných festivaloch, aj to, že mám skvelú rodinu, zdravú a krásnu dcéru. Som vďačný Bohu, že som to všetko dostal. Mám šťastné obdobie a chcel by som, aby trvalo večne.